TPIPP ออกหุ้นกู้ 4 พันลบ. ดบ. 3.90% ขาย 14-18 ส.ค.นี้ ระดมทุนซื้อเครื่องจักร
TPIPP ออกหุ้นกู้ 4 พันลบ. อายุ 3 ปี 11 เดือน ดบ. 3.90% ขายลงทุนทั่วไป-สถาบัน 14-18 ส.ค.นี้ ระดมทุนซื้อเครื่องจักร เพิ่มประสิทธิภาพการผลิตโรงไฟฟ้า 
TPIPP ออกหุ้นกู้ 4 พันลบ. อายุ 3 ปี 11 เดือน ดบ. 3.90% ขายลงทุนทั่วไป-สถาบัน 14-18 ส.ค.นี้ ระดมทุนซื้อเครื่องจักร เพิ่มประสิทธิภาพการผลิตโรงไฟฟ้า
24 ก.ค. 2563

บริษัท ทีพีไอ โพลีน เพาเวอร์ จำกัด (มหาชน) หรือ TPIPP ระบุว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2563 มูลค่าไม่เกิน 4,000 ล้านบาท แบ่งเป็นจำนวนเสนอขายไม่เกิน 3,000 ล้านบาท และหุ้นกู้สำรองเพื่อเสนอขายเพิ่มเติมไม่เกิน 1,000 ล้านบาท อายุ 3 ปี 11 เดือน ครบกำหนดไถ่ถอนปี พ.ศ.2567 มีอัตราดอกเบี้ยคงที่ร้อยละ 3.90 ต่อปี ชำระดอกเบี้ยทุก 3 เดือนตลอดอายุหุ้นกู้
โดยเสนอขายให้ในกรณีทั่วไปต่อผู้ลงทุนทั่วไปและผู้ลงทุนสถาบัน ระยะเวลาการจองซื้อ ในวันที่ 14 และ 17-18 ส.ค.63 ผู้จัดการการจัดจำหน่ายหุ้นกู้ได้แก่ บล.เอเซีย พลัส บล.เคทีบี (ประเทศไทย) บล.กรุงไทย ซีมิโก้ บล.ไอร่า บล.โนมูระ พัฒนาสิน บล.หยวนต้า (ประเทศไทย) บล.อาร์เอชบี (ประเทศไทย) บล.เมย์แบงก์ กิมเอ็ง (ประเทศไทย) และ บล.เคจีไอ (ประเทศไทย)
ทั้งนี้ บริษัทจะนำเงินไปลงทุนเพื่อซื้อเครื่องจักรหม้อต้มไอน้ำ (Boilers) และเครื่องจักรผลิตเชื้อเพลิงขยะ และเครื่องจักรอื่นที่เกี่ยวข้องเพื่อปรับปรุงประสิทธิภาพการผลิตโรงไฟฟ้าและขยายกำลังการผลิตเชื้อเพลิงขยะ 2,000 ล้านบาทภายในปี 64 และลงทุนซื้อที่ดินในโครงการพัฒนาพื้นที่เศรษฐกิจพิเศษ จังหวัดสงขลา จำนวน 1,000 ล้านบาทภายในปี 64 และใช้เป็นเงินทุนหมุนเวียนในการดำเนินการของบริษัท 1,000 ล้านบาทภายในปี 63
อนึ่ง บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้อยู่ที่ “BBB+” แนวโน้มอันดับเครดิตคงที่ เมื่อวันที่ 23 กรกฎาคม 2563